**Z A P I S N I K**

Sa 30.sjednice Općinskog vijeća Općine Brestovac koja je održana 11.prosinca 2020.godine s početkom u 18,30 sati u Lovačkom domu Bolomače.

Sjednici su nazočni članovi Općinskog vijeća: Tomislav Čočić (HDZ), Zvonko Rodić (HDZ), Drago Stojčević (Koalicija SDP,HSS,HSU,HL), Ivan Đurčević (HDZ), Darko Markanjević (HDZ), , Jozo Ilić (HDZ), Ivan Kovačević (HDZ), Slavko Lončarević (Koalicija SDP,HSS,HSU,HL), Tomo Vrhovac (HDZ) i Zdenko Petrović (HDZ)

Nenazočni vijećnici :Domagoj Stojaković (HDZ), Marija Končar-Grgić (Koalicija SDP,HSS,HSU,HL), Siniša Dragaš (HDZ) i Josip Pavić (HDZ), svi navedeni su svoj izostanak ispričali.

Ostali nazočni: Zdravko Mandić, općinski načelnik Jozo Buće, zamjenik općinskog načelnika, te predstavnik medija Zdravko Tadić.

Zapisničarka: Marija Barunović

Utvrđeno je da je prisutno 10 od ukupno 14 vijećnika, te se može započeti s radom po predloženom

d n e v n o m r e d u:

Sjednicu vodi predsjednik Općinskog vijeća Tomo Vrhovac, pozdravlja sve nazočne te predlaže slijedeći dnevni red:

1. Usvajanje zapisnika sa prethodne sjednice Općinskog vijeća
2. Prijedlog proračuna Općine Brestovac za 2021.godinu
3. Prijedlog Odluke o izvršavanju proračuna Općine Brestovac za 2021.godinu
4. Prijedlog Programa građenja komunalne infrastrukture na području općine Brestovac u 2021.godini
5. Prijedlog Programa održavanja komunalne infrastrukture u 2021.godini
6. Prijedlog Godišnjeg programa javnih potreba u predškolskom odgoju, osnovnom, srednjoškolskom i visokoškolskom obrazovanju u općini Brestovac za 2021.godinu
7. Prijedlog programa socijalne skrbi Općine Brestovac za 2021.godinu
8. Prijedlog Odluke o dodjeli jednokratne financijske potpore redovnim studentima za akademsku 2020/2021. Godinu
9. Prijedlog Odluke o sufinanciranju troškova umjetnog osjemenjivanja u 2021.godini
10. Prijedlog Odluke o donošenju Plana djelovanja u području prirodnih nepogoda za 2021.godinu
11. Prijedlog Odluke o zamjeni nekretnina
12. Analiza stanja sustava civilne zaštite u 2020.godini
13. Prijedlog Plana razvoja sustava civilne zaštite za trogodišnje razdoblje
14. Različito.

Ovako predloženi dnevni red jednoglasno (10 za ) je usvojen te se prešlo na rad po utvrđenim točkama dnevnog reda.

**TOČKA 1. Usvajanje zapisnika s prethodne sjednice Općinskog vijeća**

Nakon kraćeg razmatranja zapisnika s 29.sjednice Općinskog vijeća koja je održana 27.studenoga 2020. godine, zapisnik je jednoglasno (10 za) usvojen.

**TOČKA 2. Prijedlog proračuna Općine Brestovac za 2021.godinu**

Predsjednik Općinskog vijeća Tomo Vrhovac daje riječ općinskom načelniku Zdravku Mandiću da ukratko obrazloži prijedlog proračuna za 2021.godinu.

Općinski načelnik Zdravko Mandić ukratko iznosi da se ukupni prihodi i primici Proračuna za 2021.godinu predlažu u iznosu od 13.700.000,00 kuna, pri čemu prihodi poslovanja u iznosu od 13.130.000,00 kuna, prihodi od prodaje nefinancijske imovine u iznosu od 570.000,00 kuna. U istom iznosu i rashodi i to rashodi poslovanja u iznosu od 6.432.000,00 kuna i rashodi za nabavu nefinancijske imovine u iznosu od 7.268.000,00 kuna. Proračun se sastoji od općeg i posebnog dijela te plana razvojnih programa. Posebni dio Proračuna sastoji se od rashoda i izdataka raspoređenih po programima (aktivnostima i projektima) unutar razdjela. Prilikom planiranja prihoda uzeta je u obzir realizacija istih u 2020.godini te procjena njihovog kretanja u narednom razdoblju uz uvažavanje gospodarskih i društvenih specifičnosti na lokalnoj razini. U Planu razvojnih programa iskazani su planirani rashodi proračuna vezani uz provođenje investicija i davanje kapitalnih pomoći i donacija koji su razrađeni po pojedinim programima, po godinama u kojima će se rashodi za programe teretiti proračune slijedećih godina te po izvorima financiranja za cjelovitu izvedbu programa.

U prihodima i primicima planiranih za 2021.godinu i dalje najveći udio imaju porezni prihodi planirani u iznosu od 7.730.000,00 kuna s udjelom od 56,42% te pomoći iz državnog proračuna i od subjekata unutar općeg proračuna planirani u iznosu od 3.200.000,00 kuna s udjelom 23,35%. To su pomoći koje se moraju utrošiti sukladno ugovorom definiranoj investiciji odnosno programu a odnose se na pomoći iz Ministarstva regionalnoga razvoja i fondova EU, Ministarstva graditeljstva, Fonda za zaštitu okoliša i energetsku učinkovitost te ostale pomoći.

Prihodi od imovine planirani su u iznosu od 570.000,00 kuna a prihodi od upravnih i administrativnih pristojbi planirani su u iznosu od 1.814.000,00 kuna a odnose se na prihode koje općina ostvaruje temeljem zakona, podzakonskih propisa te općinskih odluka (komunalna naknada, komunalni doprinos, vodni doprinos) najveći udjel u ovim planiranim prihodima ima prihod od šumskog doprinosa planiran u iznosu od 1.500.000,00 kuna.

Rashodi poslovanja i rashodi za nabavu nefinancijske imovine u Proračunu za 2021.godinu u ukupnoj svoti od 13.700.000,00 kuna raspoređuju se po izvorima financiranja, ekonomskoj, programskoj, organizacijskoj i funkcijskoj klasifikaciji u Posebnom dijelu proračuna. Novost su Javnoj upravi i administraciji provedba izbora planirani iznos od 190.000,00 kuna, u programu šport i rekreacija poučno edukativne staze u iznosu od 1.400.000,00 kuna te u programu prostorno planske i projektne dokumentacije obnova katastra i zemljišnih knjiga za k.o. Daranovci i Zakorenje u iznosu od 300.000,00 kuna te geoinformacijski sustav upravljanja grobljima u iznosu od 102.000,00 kuna. Sve što je u planu proračuna predviđeno podložno je promjeni ako do toga dođe, tj. imat ćemo rebalans proračuna ,dodao je općinski načelnik.

Zatim je otvorena rasprava. U raspravi sudjelovao vijećnik Slavko Lončarević pitanjem: U programu zaštite i spašavanja: Pomoći vatrogasnim društvima u iznosu 350.000,00 kuna što se točno financira? Odgovorio je općinski načelnik da su sredstva povećana zbog obima posla u DVD –u Brestovac.

Kako više nije bilo pitanja, prijedlog proračuna Općine Brestovac za 2021.godinu dat je na usvajanje, te je s (10 za) jednoglasno usvojen.

**TOČKA 3.Prijedlog odluke o izvršavanju proračuna Općine Brestovac za 2021.godinu**

Kako ova točka dnevnog reda tehnički prati prethodnu, predsjednik Općinskog vijeća Tomo Vrhovac ne vidi razlog za dodatna pojašnjenja te otvara raspravu. U raspravu se nije nitko od vijećnika uključio, pa je Odluka o izvršavanju proračuna Općine Brestovac dana je na glasovanje, potom (10 za) jednoglasno usvojena u predloženom pismenom obliku.

**TOČKA 4.Prijedlog Programa građenja komunalne infrastrukture na području općine Brestovac u 2021.godini**

Program građenja komunalne infrastrukture na području općine Brestovac u 2021.godini je jednoglasno (10 za) usvojen bez rasprave.

**TOČKA 5. Prijedlog Programa održavanja komunalne infrastrukture u 2021.godini**

Program održavanja komunalne infrastrukture u 2021.godini također je vijećnicima dostavljen u materijalima za sjednicu a kako se nitko nije prijavio za raspravu, ova točka dnevnog reda također je jednoglasno (10 za) usvojena u predloženom pismenom obliku.

**TOČKA 6. Prijedlog Godišnjeg programa javnih potreba u predškolskom odgoju, osnovnom, srednjoškolskom i visokoškolskom obrazovanju u Općini Brestovac za 2021.godinu**

Programom javnih potreba u školstvu, predškolskom odgoju i naobrazbi osigurava se ostvarivanje redovnih programa odgoja i naobrazbe djece predškolske dobi, ostvaruju se posebni programi osnovne škole u cilju davanja doprinosa što kvalitetnijem osnovnoškolskom obrazovanju, sufinancira se trošak prijevoza i radni materijal za sve osnovnoškolce te pruža financijska pomoć studentima. Budući da je tablično dan pregled utroška sredstava, Program nije posebno obrazlagan, i bez potrebe za raspravom jednoglasno (10 za) usvojen u predloženom pismenom obliku.

**TOČKA 7. Prijedlog Programa socijalne skrbi Općine Brestovac za 2021.godinu**

Predsjednik Općinskog vijeća Tomo Vrhovac je rekao da su sredstva u proračunu Općine Brestovac također osigurana i za potrebe programa socijalne skrbi koja će se koristiti za osiguranje i pomoć socijalno ugroženom stanovništvu kao i za davanje pomoći građanima za podmirenje troškova stanovanja utvrđenih zakonom. Budući da se u raspravu nije nitko od vijećnika uključio, ova točka dnevnog reda jednoglasno je(10 za) usvojena u predloženom pismenom obliku.

**TOČKA 8.Prijedlog Odluke o dodjeli jednokratne financijske potpore redovitim studentima za akademsku 2020/2021 godinu**

Ovom Odlukom je uređeno pravo i način ostvarivanja jednokratne novčane potpore redovitim studentima za akademsku 2020/2021 godinu, također su navedeni uvjeti i kriterij za stjecanje prava kao i postupak za dodjelu. Također je jednoglasno (10 za) usvojena bez rasprave u predloženom pismenom obliku.

**TOČKA 9. Prijedlog Odluke o sufinanciranju troškova umjetnog osjemenjivanja u 2021.godini**

Pod ovom točkom dnevnog reda vijećnik Slavko Lončarević je ukazao na problem koji imaju stočari u slučajevima ako treba krmaču ili kravu osjemeniti subotom ili nedjeljom kad veterinari. Nakon kraće rasprave Odluka o sufinanciranju troškova umjetnog osjemenjivanja za 2021. godinu je jednoglasno (10 za) usvojena u predloženom pismenom obliku.

**TOČKA 10. Prijedlog Odluke o donošenju Plana djelovanja u području prirodnih nepogoda za 2021.godinu**

U Planu djelovanja u području prirodnih nepogoda za 2021.godinu dodatno su obrađeni utjecaji klimatskih promjena za razdoblje do 2040.godine, u pregledu mjera u slučaju nastajanja prirodne nepogode, promjene u prijavnom postupku štete zbog pandemije COVID-19, usklađenje procjene osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva sukladno procjeni rizika od velikih nesreća. Ova odluka je također jednoglasno (10 za) usvojena u predloženom pismenom obliku bez rasprave.

**TOČKA 11. Prijedlog Odluke o zamjeni nekretnina**

Pod ovom točkom dnevnog reda predlaže se zamjena nekretnina između Općine Brestovac i fizičke osobe koja će se provesti raspisivanjem javnog natječaja. Tržišna vrijednost nekretnina koje se mijenjaju utvrđena je Elaboratom o procjeni tržišne vrijednosti nekretnine stalnog sudskog vještaka i procjenitelja Ante Budimira. Zamjena nekretnina izvršit će se po principu nekretnina za nekretninu, bez obveze naknade razlike u vrijednosti nekretnina.

Odluka o zamjeni nekretnina je jednoglasno (10 za) usvojena u predloženom pismenom obliku bez rasprave.

**TOČKA 12. Analiza stanja sustava civilne zaštite u 2020.godini**

Pod ovom točkom dnevnog reda općinski načelnik je ukratko podnio analizu stanja sustava CZ. U 202. Godini poduzeto je slijedeće: donesena je analiza stanja sustava CZ, donesen je Godišnji plan razvoja sustava CZ s financijskim učincima za trogodišnje razdoblje, donesen je Plan vježbi, kao i Plan operativne provedbe programa aktivnosti u provedbi posebnih mjera zaštite od požara, donesena je odluka o aktiviranju Stožera CZ općine Brestovac i aktivirane su operativne snage sustava CZ na aktivnostima u provođenju mjera za vrijeme trajanja COVID-19.

Zatim je otvorena rasprava. U raspravi sudjelovali Jozo Buće, zamjenik općinskog načelnika i načelnika Stožera CZ Općine Brestovac i vijećnik Slavko Lončarević. Načelnik Stožera CZ općine Brestovac i zamjenik općinskog načelnika Jozo Buće ukratko je podnio analizu stanja od proglašenja pandemije COVID-19 do danas, koje su mjere i aktivnosti provedene te ukazao na preopširne zakonske odredbe sustava Civilne zaštite navodeći 25 pravilnika o sustavu CZ, koji su po njegovu sudu doslovno apsurdni. Vijećnik Slavko Lončarević smatra da treba ustrojiti evidenciju, mobilnost i opremanje CZ te racionalno koristiti sredstva za službe i pravne osobe kojima je zaštita i spašavanje redovna djelatnost....(61.000,00 kuna za čega dodao je). Po zaključenoj raspravi Analiza stanja sustava CZ u 2020. godini jednoglasno je (10 za) usvojena u predloženom pismenom obliku.

**TOČKA 13. Prijedlog Plana razvoja sustava civilne zaštite za trogodišnje razdoblje**

U Planu razvoja sustava CZ s financijskim učincima za trogodišnje razdoblje notirani su ciljevi, mjere i aktivnosti u sustavu CZ. Budući da se nitko od vijećnika nije prijavio za raspravu, ova točka dnevnog reda dana je na glasovanje te je jednoglasno (10za ) usvojena u predloženom pismenom obliku.

**TOČKA 14.Različito**

Kako pod ovom točkom nije bilo ni pitanja ni prijedloga a budući da su iscrpljen sve točke iz dnevnog reda, sjednica je zaključena u 19,30 sati.

Zapisnik vodila:

Marija Barunović PREDSJEDNIK

OPĆINSKOG VIJEĆA

Tomo Vrhovac